BBC:n Planet Earth -ohjelman toinen kausi aiheutti jälleen kohun.

BBC:n tuottaman Planet Earth -ohjelman toisen kauden kohtaus on onnistunut jälleen järkyttämään brittikatsojia.

Ohjelmassa näytettiin kohtaus, jossa urospuolinen lumileopardi astuu naaraan. Luonnollinen tapahtuma sattui sen jälkeen, kun naaraspuolinen lumileopardi oli suojellut poikasiaan uroksilta.

Useat brittilehdet ovat kirjoittaneet jakson jälkeen, että kohtauksesta syttyi katsojien keskuudessa myrsky. Useat katsojat kirjoittivat sosiaaliseen mediaan, että lumileopardi olisi raiskannut lajitoverinsa. Myös isot brittilehdet nimittivät kohtausta lumileopardin ”raiskaukseksi”.

” If this baby snow leopard dies I'm never watching planet earth again— Lily (@lilyyedwards) 13. marraskuuta 2016

– Jos tämä lumileopardin pentu kuolee, en aio enää koskaan katsoa Planet Earthia, Twitterissä kirjoitetaan.

Ohjelmassa kerrotaan lumileopardiäidistä ja sen poikasesta. Juontaja David Attenborough toteaa, että urospuoliset lumileopardit saattavat tappaa poikasia.

” I'm pretty sure that if she says no that's classed as rape? #snowleopard— Jonathan Robinson (@Jonnyrob_92) 13. marraskuuta 2016

– Jos hän sanoo ei, olen aika varma, että se tarkoittaa raiskausta, Twitterissä ihmetellään.

Kohtauksessa kaksi aggressiivista lumileopardiurosta lähestyy naarasta ja pentua. Pentu pääsee livahtamaan pakoon uroksilta. Toinen uroksista astuu lumileopardinaaraan tappelun jälkeen.

Kuohuttavan lumileopardikohtauksen voi katsoa kokonaisuudessaan esimerkiksi Youtube-palvelusta tästä linkistä.

Korkeasaaren asiantuntija tyrmää lumileopardin raiskaussyytteet

Väitetty ”raiskauskohtaus” huvittaa suuresti Korkeasaaren kissaeläimiin erikoistunutta asiantuntijaa, kuraattori Kristina Renqvistiä.

– Vaikuttaa siltä, että tässä on vähän liikaa inhimillistetty eläintä.

– Kohtauksessa naaras on selvästi kiimassa. Sillä on kaksivuotias poikanen, jota se on jo vieroittamassa ja sen jälkeen ajamassa pois.

Kuraattorin mukaan isojen kissaeläinten parittelu on aika rajua touhua, mikä voi yllättää monet katsojat.

– Se ei ole kaunista katsottavaa. Mutta tässä naaras oli kyllä selkeästi mukana touhuissa, Renqvist selittää.

– On mahtavaa, että näin harvinaista kuvamateriaalia on onnistuttu vangitsemaan luonnosta, hän lisää.

Ei ensimmäinen kohu

Planet Earth on BBC:n kautta aikojen kallein luontodokumentti. Sir David Attenboroughin juontama ohjelma nauttii valtavaa suosiota. Sen ensimmäinen kausi ilmestyi vuonna 2006 ja kauan odotettu toinen kausi aivan äsken, marraskuun alussa 2016.

Toista kautta näytetään paraikaa brittien BBC One -kanavalla sunnuntaisin. Ensimmäisen jakson aikana katsojat järkyttyivät ohjelman käärmekohtauksesta. Kohtauksessa käärmeet jahtasivat joukolla pientä iguaania. Iguaani pääsi lopulta karkuun käärmeiltä, mikä ilahdutti katsojia suuresti.

Edit kello 16.09: Ohjelma tulee BBC One -kanavalta, ei ITV:lta.